A4-0160/99

Päätöslauselma aiheesta: Ikäihmiset 21. vuosisadalla - uusia täyden elämän mahdollisuuksia

Euroopan parlamentti, joka

- ottaa huomioon seuraavat työjärjestyksen 45 artiklan 2 kohdan mukaiset päätöslauselmaesitykset:

a) Fernández Alborin päätöslauselmaesitys yhteisön ohjelmasta vanhusten hoitokotien edistämiseksi ja kehittämiseksi (B4-0536/95)

b) Fernández Alborin päätöslauselmaesitys vanhusten hoitokoteja koskevasta lainsäädännöstä (B4-1324/95)

c) Lariven ja Boogerd-Quaakin päätöslauselmaesitys yksineläjien eurooppalaisesta teemavuodesta (B4-0304/96)

d) Killilean päätöslauselmaesitys ulkopuolisesta avusta riippuvaisten iäkkäiden ihmisten omaishoidosta (B4-0895/97)

e) Cassidyn päätöslauselmaesitys huolenpitoa tarvitsevien iäkkäiden henkilöiden omaishoidosta (B4-0919/97)

f) Cushnahanin päätöslauselmaesitys (B4-0003/99) huolenpitoa tarvitsevien iäkkäiden henkilöiden hoidosta vastaavista henkilöistä,

- ottaa huomioon EY:n perustamissopimuksen, erityisesti sen 2, 3, 8 (tuleva 17 artikla), 8 a (tuleva 18 artikla), 48 (tuleva 39 artikla), 49 (tuleva 40 artikla), 51 (tuleva 42 artikla), 117 (tuleva 136 artikla), 118 (tuleva 137 artikla), 118 a (tuleva 138 artikla), 123 (tuleva 146 artikla), 126 (tuleva 149 artikla), 127 (tuleva 150 artikla) ja 129 (tuleva 152 artikla) artiklan,

- ottaa huomioon Euroopan yhteisön perustamissopimuksen tulevan 13 ja 127 artiklan,

- ottaa huomioon työntekijöiden sosiaalisia perusoikeuksia koskevan yhteisön peruskirjan ja erityisesti sen 24 ja 25 artiklan,

- ottaa huomioon Euroopan parlamentille esitetyt vetoomukset liikkumisen vapaudesta ja eläketurvamääräysten tunnustamisesta,

- ottaa huomioon neuvoston 24. kesäkuuta 1992 antaman suosituksen sosiaaliturvajärjestelmien avustusten ja suoritusten riittävää tasoa koskevista yhteisistä perusteista ((EYVL L 245, 26.8.1992, s. 46.)),

- ottaa huomioon neuvoston 27. heinäkuuta 1992 antaman suosituksen sosiaalipoliittisten tavoitteiden ja toimien lähentämisestä ((EYVL L 245, 26.8.1992, s. 49.)),

- ottaa huomioon neuvoston 30. kesäkuuta 1993 antaman päätöslauselman joustavista työelämästä pois jäämistä koskevista määräyksistä ((EYVL C 188, 10.7.1993, s. 1.)),

- ottaa huomioon neuvoston ja neuvostossa kokoontuneiden sosiaaliasiain ministereiden 6. joulukuuta 1993 antaman periaatteellisen julistuksen ikäihmisten ja sukupolvien välisen solidaarisuuden eurooppalaisen teemavuoden (1993) päättyessä ((EYVL C 343, 21.12.1993, s. 1.)),

- ottaa huomioon 24. helmikuuta 1994 antamansa päätöslauselman toimista iäkkäiden ihmisten hyväksi ((EYVL C 77, 14.3.1994, s. 24.)),

- ottaa huomioon neuvoston ja neuvostossa kokoontuneiden jäsenvaltioiden hallitusten edustajien 29. kesäkuuta 1995 antaman päätöslauselman iäkkäiden työntekijöiden työllisyydestä ((EYVL C 228, 2.9.1995, s. 1.)),

- ottaa huomioon 12. maaliskuuta 1998 antamansa päätöslauselman asiakirjasta «Väestöraportti 1997" (KOM(97)0361 - C4-0505/97) ((EYVL C 104, 6.4.1998, s. 222.)),

- ottaa huomioon 3. joulukuuta 1998 antamansa päätöslauselman komission vihreästä kirjasta lisäeläkkeistä yhtenäismarkkinoilla (KOM(97)0283 - C4-0392/97) ((EYVL C 398, 21.12.1998, s. 42.)),

- ottaa huomioon Yhdistyneiden kansakuntien yleiskokouksen 16. lokakuuta 1992 antaman päätöslauselman vuoden 1999 julistamisesta kansainväliseksi ikäihmisten vuodeksi ((Päätöslauselma 47/5/1992.)),

- ottaa huomioon työjärjestyksensä 148 artiklan,

- ottaa huomioon työllisyys- ja sosiaaliasiain valiokunnan mietinnön (A4-0160/99),

A. ottaa huomioon, että 75 miljoonaa Euroopan unionin kansalaista eli 20 prosenttia unionin koko väestöstä on 60-vuotiaita tai sitä vanhempia ja että tämänhetkiseen väestökehitykseen perustuvien ennusteiden mukaisesti yli 60-vuotiaiden henkilöiden määrä kasvaa edelleen merkittävästi,

B. ottaa huomioon, että eliniänodotteen jatkuva kohoaminen on nyky-yhteiskunnan suurimpia saavutuksia ja että maittemme iäkkäiden ihmisten kokemus, tiedot, koulutus ja arvot ovat korvaamattoman suuri rikkaus,

C. ottaa huomioon, että iäkkäät ihmiset eivät ole mikään yhtenäinen ryhmä, vaan heidän varallisuutensa, sosiaalinen asemansa ja fyysinen kuntonsa vaihtelee suuresti,

D. ottaa huomioon, että suurin osa iäkkäistä ihmisistä saavuttaa eläkeiän henkisesti ja fyysisesti hyvässä kunnossa ja he voivat säilyttää hyvän kuntonsa korkeaan ikään asti ja että tämän kehityksen vuoksi iäkkäisiin ihmisiin liittyvät perinteiset asenteet ja rooliodotukset on arvioitava uudelleen korostaen ennen kaikkea aktiivisen vanhuuden tukemista ja iäkkäiden ihmisten osallistumista,

E. ottaa huomioon, että väestörakenteen muuttuminen vaatii uusia poliittisia aloitteita, jotka koskevat erityisesti työmarkkinoita, työllisyyttä, työelämästä eläkkeelle siirtymistä, sosiaaliturvan rahoitusta ja rakennetta, terveydenhoitoa ja hoitopalveluja, liikkuvuutta, aluesuunnittelua ja asuntotuotantoa,

F. ottaa huomioon, että erityisesti iäkkäiden naisten erityistilanteeseen on kiinnitettävä huomiota,

G. ottaa huomioon, että Euroopan unionilla on tärkeä rooli ikääntymiseen liittyvissä asioissa, sillä se edistää ja organisoi tietojen vaihtoa, tukee, täydentää ja koordinoi kansallisia poliittisia ja lainsäädännöllisiä toimia ja ottaa huomioon väestötilanteen kehityksen politiikassaan;

1. Pitää huolestuttavana sitä, että iäkkäiden työntekijöiden työttömyys on lisääntymässä, ja toteaa, että näiden työntekijöiden työttömyyden laajuus ei käy riittävästi ilmi virallisista tilastoista; huomauttaa lisäksi, että väestörakenteen muutoksen vuoksi tulevaisuudessa on ponnisteltava merkittävästi, jotta estettäisiin iäkkäiden työntekijöiden syrjäytyminen työelämästä,

2. Pitää samoin huolestuttavana sitä, että iäkkäitä ihmisiä syrjitään erityisen helposti jokapäiväisessä elämässä, ja katsoo, että työelämän ulkopuolellakin on kaikin mahdollisin tavoin pyrittävä torjumaan syrjintää ja sosiaalista syrjäytymistä;

3. Korostaa, että iäkkäiden ihmisten kokemusta ja tietoja olisi hyödynnettävä enemmän talouden ja yhteiskunnan parhaaksi ja niiden uudistamiseksi;

4. Panee tyytyväisenä merkille, että iäkkäiden ihmisten aineelliset elinolot ovat parantuneet merkittävästi Euroopan unionissa viimeisten vuosikymmenten aikana; pitää kuitenkin huolestuttavana sitä, että köyhyys koskettaa edelleen vanhempia ihmisiä ja erityisesti ikääntyneitä naisia keskimääräistä enemmän;

5. Toteaa jälleen kerran, että eurooppalainen yhteisvastuullisen sosiaaliturvan malli takaa yhteiskuntarauhan säilymisen; katsoo, että sosiaaliturvajärjestelmien uudistukset eivät saa murentaa näiden järjestelmien perusperiaatteita, erityisesti sosiaalisen yhteisvastuun periaatetta;

6. Katsoo, että kun jäsenvaltiot kannustavat kansalaisiaan ryhtymään varotoimiin ja ottamaan sosiaalisten riskien kattamiseksi lisävakuutuksia, näiden vakuutusten tulisi olla vapaaehtoisia eivätkä ne saa johtaa eritasoisen sosiaaliturvan syntymiseen ja nykyisen yhteisvastuullisen järjestelmän heikentymiseen; varoittaa lisäksi sosiaalisten riskien yksityistämisestä erityisesti terveydenhuollossa;

7. Kehottaa tämän johdosta Euroopan unionia ja jäsenvaltioita sekä yrityksiä ja työmarkkinaosapuolia toimivaltansa mukaisesti

- aloittamaan yhteiskunnallisen uudelleenarvioinnin iäkkäiden työntekijöiden syrjinnän estämiseksi

- luomaan oikeuksia ja niihin liittyviä valitusmenettelyjä työmarkkinoilla esiintyvän syrjinnän torjumiseksi erityisesti työpaikan hakemisen, jatkokoulutuksen ja henkilökunnan supistusten yhteydessä

- edistämään elinikäistä oppimista ja järjestämään iäkkäiden työntekijöiden tarpeisiin sovitettua ammatillista jatko- ja uudelleenkoulutusta sekä muuta koulutusta ja uudelleenkoulutusta sekä avaamaan koulutusjärjestelmät myös jo työelämän jättäneille henkilöille

- edistämään uusia työelämästä eläkkeelle siirtymisen muotoja, kuten osa-aikaeläkettä

- pyrkimään keskipitkällä aikavälillä eläketurvajärjestelmien koordinointiin ja poistamaan työoikeudellisten määräysten ja sosiaaliturvamääräysten väliset epäjohdonmukaisuudet, kuten eläkeiän korottaminen ja samanaikainen varhaiseläkkeen kehittäminen sekä lakisääteisen eläkeiän poistaminen ja toisaalta eläkeiän saavuttamisen jälkeen jatkuvan ammatillisen toiminnan epäsuotuisa verotus

- huolehtimaan työympäristön mukauttamisesta ja työn organisoinnin uudenaikaistamisesta iäkkäiden työntekijöiden tarpeita vastaavasti

- kiinnittämään huomiota erityisesti iäkkäiden naisten työmarkkinatilanteeseen;

8. Kehottaa komissiota ikääntyneiden työmarkkinatilanteeseen liittyen erityisesti

- edistämään iäkkäiden työntekijöiden jatkokoulutusta Euroopan sosiaalirahaston puitteissa ja torjumaan heidän syrjäytymistään

- esittämään Euroopan yhteisön perustamissopimuksen 118 artiklan (tuleva 137 artikla) perusteella säädösehdotuksia iäkkäiden työntekijöiden ammatillisesta sopeuttamisesta ja työympäristön parantamisesta iäkkäiden työntekijöiden erityistarpeita vastaavasti;

9. Kehottaa Euroopan unionia ja jäsenvaltioita sisällyttämään Euroopan työllisyysstrategiaan liittyviin työllisyyspoliittisiin suuntaviivoihin sekä Euroopan unionissa että jäsenvaltioissa toteutettavia konkreettisia ja mitattavissa olevia tavoitteita iäkkäiden ihmisten työttömyyden torjumiseksi;

10. Vaatii, että ikääntyneet väestöryhmät pääsevät asianmukaisesti osallisiksi talouden tuottavuuden ja hyvinvoinnin kasvusta, ja kehottaa Euroopan unionia ja jäsenvaltioita toimimaan tehokkaammin näiden väestöryhmien sosiaalisen syrjäytymisen torjumiseksi;

11. Pyytää tämän vuoksi komissiota esittämään Euroopan yhteisön perustamissopimuksen tulevan 13 ja 137 artiklan (entinen 118 artikla) perusteella säädösehdotuksia ikään perustuvan syrjinnän ja sosiaalisen syrjäytymisen torjumiseksi;

12. Kehottaa komissiota ja jäsenvaltioita jatkamaan työtään sen hyväksi, että voidaan varmistaa eläketurvajärjestelmien vastavuoroinen tunnustaminen ja miesten ja naisten yhtäläinen kohtelu sosiaaliturva-asioissa, soveltamalla nykyistä ja esittämällä uutta lainsäädäntöä, joka ei saa johtaa tahattomasti iäkkäiden ihmisten epäsuotuisampaan kohteluun;

13. Katsoo, että liikkumismahdollisuuksien säilyttäminen on olennainen edellytys, jotta iäkkäät ihmiset voivat viettää itsenäistä elämää; kehottaa jäsenvaltioita näin ollen

- lisäämään julkista (lähi)liikennettä ja parantamaan sen käyttäjäystävällisyyttä

- ehkäisemään iäkkäiden ihmisten syrjintää moottoriajoneuvojen ajokykykokeissa;

14. Kehottaa jäsenvaltioita varmistamaan, että niiden sosiaaliturvajärjestelmissä otetaan huomioon lasten kasvatukseen tai iäkkäiden tai vammaisten perheenjäsenten hoitoon käytetty aika, jotta voidaan varmistaa hoidosta huolehtivien perheenjäsenten - useimmiten naisten - eläkeoikeudet ja parantaa huonokuntoisten vanhusten mahdollisuuksia asua perheensä parissa;

15. Kehottaa komissiota ottamaan huomioon, että hoivaa tarvitsevien iäkkäiden ihmisten määrän voidaan odottaa kasvavan, ja panemaan alulle eurooppalaisen hoitovakuutuksen perusteiden esittämistä silmällä pitäen tutkimuksia hoitojen rahoituksesta; kehottaa lisäksi jäsenvaltioita sisällyttämään hoitovakuutuksen sosiaaliturvajärjestelmiinsä;

16. Kehottaa komissiota ja jäsenvaltioita toimimaan sekä unionissa että jäsenvaltioissa siten, että lisätään nuorten tietoisuutta yhteisvastuullisen sosiaali- ja erityisesti eläketurvan arvosta;

17. Korostaa, että iäkkäillä ihmisillä on oikeus itse valita asuin- ja elinympäristönsä, ja katsoo, että iäkkäät ihmisen huomioon ottavan asuntopolitiikan perusperiaatteita ovat itsenäisen elämän viettämisen mahdollisuuksien parantaminen ja sosiaalisen eristäytymisen estäminen; kehottaa jäsenvaltioita näin ollen hoitolaitosten ja muiden erityisesti iäkkäille ihmisille tarkoitettujen asuinpaikkojen suunnittelussa ottamaan huomioon avoimuuden, asianosaisten osallistumisen, normaalien elinolojen luomisen ja yhteiskuntaan kuulumisen periaatteet ja antamaan tukea sen mukaisesti;

18. Kehottaa jäsenvaltioita huolehtimaan siitä, että yksittäisillä ihmisillä on mahdollisimman suuri valinnan vapaus palvelujen suhteen ja että iäkkäiden ihmisten yksilölliset tarpeen otetaan huomioon palveluja kehitettäessä;

19. Kehottaa jäsenvaltioita luomaan toimintatapoja terveys- ja sosiaalipalvelujen tarjonnan koordinoimiseksi siten, että iäkkäiden ihmisten itseluottamus, oikeus määrätä omista asioistaan ja arvokkuus voidaan säilyttää;

20. Kehottaa komissiota tekemään Euroopan yhteisön perustamissopimuksen 129 artiklan (tuleva 152 artikla) mukaisesti aloitteita, joiden tavoitteena on iäkkäiden ihmisten terveyden suojelu ja parantaminen;

21. Kehottaa jäsenvaltioita vaihtamaan Alzheimerin tautiin tai muuhun henkisiä häiriöitä aiheuttavaan tautiin sairastuneiden hoitoa koskevia tutkimustuloksia ja hyviksi havaittuja käytäntöjä; kehottaa komissiota luomaan mahdollisuuksia hyviksi havaittujen käytäntöjen vaihtamiseksi;

22. Kehottaa lisäksi Euroopan unionia ja jäsenvaltioita edistämään ikääntyneiden kansalaisten vapaaehtoistoimintaa ja sen arvostusta pyrkiessään parantamaan heidän mahdollisuuksiaan itsenäiseen elämään ja tukemaan aktiivista vanhuutta;

23. Kehottaa jäsenvaltioita edistämään asuntojen mukauttamista iäkkäiden ihmisten tarpeisiin taloudellisten kannustimien tai rakennusmääräysten avulla tai esimerkiksi myöntämällä laatumerkkejä käyttäjien tarpeet huomioon ottavista asuinjärjestelyistä;

24. Katsoo, että uutta tekniikkaa voidaan käyttää jokapäiväisessä elämässä parantamaan merkittävästi iäkkäiden ihmisten itsenäisen elämisen mahdollisuuksia ja elämänlaatua; kehottaa komissiota ja jäsenvaltioita näin ollen viidennen tutkimuksen ja teknologisen kehittämisen puiteohjelman yhteydessä edistämään teknisten apuvälineiden kehittämistä ja uuden tietotekniikan soveltamista iäkkäiden ihmisten tarpeisiin; toteaa kuitenkin, että tekniset apuvälineet eivät saa syrjäyttää inhimillisiä kontakteja eivätkä loukata iäkkäiden ihmisten arvokkuutta;

25. Kehottaa jäsenvaltioita ja komissiota edistämään aktiivisesti iäkkäiden ihmisten osallistumista taloudelliseen, poliittiseen ja kulttuuriseen päätöksentekoon alueellisella, kansallisella ja Euroopan tasolla ja kannattaa vielä olemassa olevien, poliittisiin edustustehtäviin liittyvien ikärajojen poistamista;

26. Kehottaa jäsenvaltioiden ja Euroopan tason työmarkkinaosapuolia toimimaan läheisessä yhteistyössä muiden iäkkäitä ihmisiä edustavien järjestöjen kanssa heidän oikeuksiensa puolustamiseksi yhteiskunnassa ja heidän aktiivisen poliittisen osallistumisensa varmistamiseksi;

27. Kehottaa iäkkäitä ihmisiä alueellisella, kansallisella ja Euroopan tasolla edustavia kansalaisjärjestöjä yhteensovittamaan toimintaansa ja luomaan Euroopan unionin koordinoiman tietoverkon iäkkäitä ihmisiä kaikkialla Euroopassa koskettavista asioista ja toimista;

28. Kehottaa komissiota ja jäsenvaltioita auttamaan iäkkäitä ihmisiä muodostamaan edustuselimiä etujensa ajamiseksi ja tukemaan näitä tahoja työssä, jota ne tekevät todenmukaisemman ja myönteisemmän kuvan antamiseksi;

29. Pyytää komissiota esittämään ikääntymistä käsittelevän tiedonantonsa vuoden 1999 ensimmäisellä puoliskolla;

30. Kehottaa puhemiestään välittämään tämän päätöslauselman neuvostolle, komissiolle, Euroopan työmarkkinaosapuolille, iäkkäiden ihmisten konferenssin osallistujille ja Yhdistyneille kansakunnille.